Oživte byt farebnými dekoráciami: Ako na to?
Zmena imidžu domácnosti nemusí byť taká nákladná, akou by sa mohla javiť. Omnoho lepšie sa však robí, ak máte byt zariadený vo farebnej jednoduchosti a môžete sa pohrať s doplnkami. Biela stena jednofarebný – biely, či drevený nábytok s farebnými doplnkami je nielen aktuálnym trendom, ale aj možnosťou na častú zmenu charakteru interiéru, podľa vášho želania.
Zmena farieb zmení charakter celého bytu
V jednoducho zriadenom interiéri stačí zmeniť farbu dekorácií, vymeniť poťah na gauči, či návliečky vankúšov a vankúšikov, obrus, záves… Dokúpiť novú vázu, či premaľovať staré stoličky a malé doplnky na inú farbu. Tak máte za pár chvíľ z romantického domova moderný štýlový, či s vidieckeho štýlu minimalistický.
Stavte na doplnky
Vo farebne jednoduchom byte, kde prevláda biela, sivá, čierna, či hnedá veľmi dobre vyniknú farebné detaily a doplnky. Zvoľte ich podľa atmosféry, ktorú chcete v danej izbe navodiť. Napríklad v kuchyni pôsobí osviežujúco slnečná alebo citrónová žltá, v obývačke zase upokojí zelená, do pracovne sa hodí povzbudzujúca oranžová alebo červená, na spánok vás naladí mystická fialová.
V prípade jednofarebného interiéru sa nemusíte báť ani výraznej dvojfarebnosti doplnkov. K bielemu nábytku sa skvele hodí červená a žltá, zelená a žltá, modrá a fialová – podľa toho, aké farby uprednostňujete. Pôsobivo môžete zakomponovať aj čiernu.
Finty, ako zvládnuť umenie farebných dekorácií:
Vankúše v obľúbených farbách
Vaša sedačka, gauč, pohovka či posteľ bude úplne inak pôsobiť, keď ju ozdobíte malými vankúšikmi vo vašich obľúbených farbách. Navyše vankúšiky vždy dodajú pocit komfortu a harmónie. Odstráňte tie opozerané.
Svetlé jedálenské stoličky a stôl
Nielen v menších kuchyniach a jedálňach skvele pôsobia svetlé stoly a stoličky. Výborne pasujú do neutrálne ladených priestorov. Biela, svetložltá, svetlozelená robia doslova čary. Uvidíte, že vám hneď bude lepšie chutiť.
Vylepšite interiér drobnými doplnkami
Drobné vázičky, sošky, svietniky, čajník, kvety v obľúbených farbách urobia váš domom omnoho útulnejším.
Aký koberec si vybrať?
Neviete si predstaviť váš byt bez kobercov? Voľte neutrálne tóny, aby nepôsobili rušivo a nesťažovali vám hru s ostatnými dekoráciami. Ak máte koberec v neutrálnych farbách – vankúše môžete mať ľubovoľné a podľa chuti ich meniť bez obáv, že dôjde k disharmónii s kobercom. Výrazný farebný koberec si naopak žiada jednofarebné prostredie. Vzorovaný koberec dokáže oživiť fádnu obývaciu izbu či inú miestnosť. Vyskúšať môžete aj iné: v zime použiť ťažší zimný koberec a v lete ho vymeniť za ľahší s iným vzorom, respektíve v inej farebnosti.
Ak máte radi jemné farby
… stačí málo – základom by mala byť krémová, biela, béžová alebo sivá a k nej doplňte inú obľúbené jemnú farbu. Napríklad svetloružovú, staroružovú, pudrovú, svetlomodrú.
V detskej sa vyhrajte
Najlepší priestor na testovanie hry s farbami bez obáv, že niečo pokazíte, je detská izba. Nezabúdajte na to, že svetlé farby podporujú rozvoj mozgu a prispievajú k mentálnej stimulácii. Najjednoduchším a efektným riešením je zvoliť si nábytok v bielej alebo sivej farbe a doladiť ho pestrofarebnými doplnkami.
Ak sa bojíte farieb
…a neviete, či by výber farby nebol priveľmi nápadný a nevhodný, spravte test. Kúpte si kvety v danej farbe a umiestnite ich do izby. Uvidíte, ako na vás zapôsobia. Môžete postupne vyskúšať rôzne odtiene a vybrať si finálne farebné riešenie doplnkov.
Text: Sabína Zavarská :: Foto: Isifa/Shutterstock